સોમવાર, ડિસેમ્બર 17 2018, 06:42 Hrs(IST)
નવગુજરાત સમય | Publish Date: Nov 18 2018 9:23AM
હિંમતનગરની જીઆઇડીસીમાં આવેલ મંગલમ ઇન્ડસ્ટ્રીઝની ઓફિસમાંથી દસેક દિવસ અગાઉ એટલેકે કાળી ચૌદસની રાત્રીના સુમારે તસ્કરોએ રૂપિયા ૪.૨૫ લાખની રોકડ મત્તાની ચોરી કરી ભાગી છુટયા હતા. ચોરીની ઘટના સંદર્ભે હિંમતનગરના એ ડિવીઝનમાં ગુનો નોંધાયા બાદ જિલ્લા ક્રાઇમ બ્રાન્ચની ટીમે ખાનગી બાતમી દારો તેમજ ટેકનીકલ સર્વેલન્સની મદદથી ચોરીની ઘટનાને અંજામ આપનાર ત્રણ યુવકોને શુક્રવારે મોતીપુરા ખાતેના ટી સ્ટોલ પાસે રૂપિયાની વહેંચણી કરતા રંગે હાથ ઝડપી લઇ લાખ્ખોની મત્તાની ચોરીનો ભેદ ખોલી નાખ્યો છે. ક્રાઇમ બ્રાન્ચે ત્રણેયની અટકાયત કરી વધુ તપાસાર્થે હિંમતનગર એ ડિવીઝન પોલીસ સ્ટેશન હવાલે કરાયા છે.
ચોરીની ઘટના સંદર્ભે ફેકટરીના માલીક બાલકૃષ્ણભાઇ ઠક્કરે હિંમતનગરના એ ડિવીઝનમાં ફરિયાદ નોંધાવતા પોલીસે ચોરીનો ગુનો દર્જ કર્યા બાદ સમગ્ર ઘટનાની તપાસ જિલ્લા પોલીસ અધિક્ષક ચૌતન્ય રવિન્દ્ર મંડલીકે જિલ્લા ક્રાઇમ બ્રાન્ચને સોંપી હતી. ક્રાઇમ બ્રાન્ચના પી.આઇ. પી.આર. ચાવડાએ શહેરમાં થયેલ લાખોની મત્તાની ચોરી સંદર્ભે એલ.સી.બી.ના પી.એસ.આઇ. વી.યુ. ગડરીયાની ટીમને ચોરીનો ભેદ ઉકેલવા તપાસ સોંપી હતી. પી.એસ.આઇ. વી.યુ. ગડરીયા, એ.એસ.આઇ. વિષ્ણુભાઇ, હે.કો. જુલીયટકુમાર, પો.કો ભાવેશકુમાર, પ્રહર્ષકુમાર સહિતની ટીમે ખાનગી બાતમીદારો તથા ટેકનીકલ સર્વેલન્સની મદદથી આરોપીઓને શોધવા ચક્રો ગતિમાન કર્યા હતા.
> ચોરીના પૈસાનો ભાગ કરવા જતા ભેખડે ભરાયા
હિંમતનગરની જીઆઇડીસીની ઓફિસમાંથી રૂ.૪.૨૫ લાખની રોકડ રકમની ચોરી કરી ભાગી છુટયા બાદ મોતીપુરા વિસ્તારમાં આવેલ એક ટી સ્ટોલ પાસેના સર્વિસ રોડ પર ત્રણેય યુવકો શુક્રવારે ચોરીની રકમનો ભાગ પાડી વહેંચણી કરી રહ્યા હતા તે દરમિયાન ક્રાઇમ બ્રાન્ચની ટીમે ત્રાટકી ચોરીનો માલ લઇ જનારા યુવકોને દબોચી લીધા હતા.
> કયા યુવકો ઝડપાયા
નરેન્દ્રસિંહ ઉર્ફે અકબર હઠીસિંહ પરમાર, જગદીશસિંહ શિવસિંહ પરમાર, હાલુસિંહ ઉર્ફે હાલીયો ભરતસિંહ ઝાલા (ત્રણેય રહે. પોલાજપુર, તા.હિંમતનગર)